Mount Nelson: Polisie soek nog na rowers | Netwerk24
Deur Warda Meyer 18 Julie 2019 22:16
Die polisie is nog op die spoor van die groep gewapende mans wat Dinsdagaand gaste en personeel van ’n luukse vyfsterhotel in Kaapstad oorval en beroof het.
Die kroegarea van die Lord Nelson hotel in Kaapstad waar gewapende aanvallers Dinsdag laataand die hotel en gaste beroof het.Foto: Jaco Marais
Die ondersoek na die voorval by die Belmond Mount Nelson duur voort, het kapt. FC van Wyk, polisiewoordvoerder, Donderdagaand gesê.
Volgens hom is niemand nog in verband met dié voorval in hegtenis geneem nie.
Volgens die polisie het sowat 15 verdagtes in twee motors by die luukse hotel in Tuine aangekom, die sekuriteitswag by die hotel se hek met ’n vuurwapen gedreig en toe personeel en gaste in die ontvangsgebied van die hotel beroof.
Twee van die verdagtes het die wag se knuppel en handradio van hom afgeneem en by hom gebly terwyl
die res van die groep die hotel binnegegaan het.
Hier het hulle in die ontvangsgebied van die gaste en personeellede oorval en beroof en ook vertoonkaste met juweliersware in stukkend geslaan en die inhoud gebuit.
Enigiemand met inligting word versoek om die stopmisdaadnommer by 0860010111 te skakel.
Meer oor: Polisie-Soektog | Hotel | Misdaad | Rooftog